b'\n_START_ARTICLE_\nSavudrija\n_START_SECTION_\nLega\n_START_PARAGRAPH_\nSavudrija le\xc5\xbei na skrajnem severozahodnem delu istrske obale na istoimenskem rtu, ki je obenem tudi najzahodnej\xc5\xa1a to\xc4\x8dka Balkanskega polotoka._NEWLINE_V obmo\xc4\x8dje Savudrije v \xc5\xa1ir\xc5\xa1em smislu spadajo naselja in zaselki Savudrija (danes imenovana Stara Savudrija), Volparija, Borozija, Valfontane, Alberi, Ravna dolina, Ba\xc5\xa1anija, Gabmboc, Monteneto, Romanija in Zambratija.\n_START_SECTION_\nZgodovina\n_START_PARAGRAPH_\nKraj je bil v pisnih virih prvi\xc4\x8d omenjen 1177. V naselju stoji cerkev sv. Janeza Apostola iz 11. stoletja, ki so jo 1826 popolnoma obnovili, z ohranjeno krstilnico iz leta 1678. _NEWLINE_Od 13. do 20. stoletja je to obmo\xc4\x8dje spadalo pod katastrsko ob\xc4\x8dino Piran. 18. februarja 1893 je lastnik zemlji\xc5\xa1\xc4\x8d postala ob\xc4\x8dina Piran. Danes je Savudrija del Istrske \xc5\xbeupanije na Hrva\xc5\xa1kem._NEWLINE_Do leta 1935 je skoraj do Savudrije (nekaj kilometrov manj) vozila znamenita ozkotirna \xc5\xbeeleznica Parenzana, ki je povezovala Trst in nekatera slovenska obalna mesta s Pore\xc4\x8dem. Ob cesti od Plovanije proti Savudriji se \xc5\xa1e danes ponekod skoraj tik ob cesti jasno vidi usek za omenjeno progo, prav tako je \xc5\xa1e lepo ohranjena \xc5\xbeelezni\xc5\xa1ka postaja z imenom in tablo Savudrija (na desni strani v bli\xc5\xbeini odcepa za Kanegro). Kot je znano, so dali za \xc4\x8dasa vladavine italijanskega diktatorja Benita Mussolinja progo odstraniti in jo delno prestaviti v Italijo, del pa so jo nameravali polo\xc5\xbeiti v Etiopiji. Tja na \xc5\xbealost ni nikoli prispela, ker se je ladja s tovorom vred potopila v Sredozemskem morju._NEWLINE_Nekaj kilometrov ju\xc5\xbeno, v smeri proti Umagu so ostanki rimskega naselja Sipar, ve\xc4\x8dinoma preplavljenega z morjem in verjetno poru\xc5\xa1enega v 9. stoletju.\n_START_SECTION_\nSavudrijski svetilnik\n_START_PARAGRAPH_\nZnamenitost kraja je 36 m visok svetilnik. Svetilnik so po na\xc4\x8drtih Pietra Nobila za\xc4\x8deli graditi s cesarskim dekretom leta 1816, dograjen je bil 1817, z delovanjem pa je pri\xc4\x8del 1818. Savudrijski svetilnik je najstarej\xc5\xa1i \xc5\xa1e delujo\xc4\x8di svetilnik na vzhodni obali Jadranskega morja. Na svetilnik je vzidana plo\xc5\xa1\xc4\x8da z napisom Cursibus navigatum nocturnis dirigentis. Bil je prvi na svetu, ki je kot vir energije uporabljal plin, pridobljen z destilacijo premoga._NEWLINE_Svetilnik, ki stoji na istoimenskem rtu oddaja svetlobni signal: B Bl(3) 15 s. Nazivni domet svetilnika je 30 milj\n_START_SECTION_\nSavudrijski polotok\n_START_PARAGRAPH_\nDo savudrijskega polotoka \xc5\xa1e se\xc5\xbee vpliv \xc2\xbbtr\xc5\xbea\xc5\xa1ke burje\xc2\xab in tukaj se sre\xc4\x8dujejo za Jadran zna\xc4\x8dilni trije vetrovi, zato so tukaj\xc5\xa1nje obale priljubljena to\xc4\x8dka za deskarje. Od leta 1954 je bila v bli\xc5\xbeini Savudrije organizirana po\xc4\x8ditni\xc5\xa1ka kolonija otrok iz Slovenije._NEWLINE_V neposredni bli\xc5\xbeini svetilnika stoji vila iz \xc4\x8dasov Avstro-Ogrske, kamor so od konca 19. stoletja dalje do srede 90-ih let prej\xc5\xa1njega stoletja hodili na klimatsko zdravljenje in po\xc4\x8ditnice otroci iz avstrijske \xc5\xa0tajerske. Sedaj sta obe zgradbi v zasebni lasti in preurejeni v hotel apartmajskega tipa. Lepo obnovljeni in v prakti\xc4\x8dno nespremenjenem stanju \xc5\xa1e danes dajeta temu delu Savudrije zna\xc4\x8dilen in nekoliko nostalgi\xc4\x8den videz._NEWLINE_Nekoliko vzhodno od starega naselja Savudrija (v smeri proti naselju Alberi) se nahaja trdnjava (stancija) iz 19. stoletja, ki pa je \xc5\xbee zelo slabem stanju, vendar kljub temu \xc5\xa1e vedno naseljena. V \xc4\x8dasu Jugoslavije je bila v njej nastanjena jugoslovanska vojska, ki je na tem podro\xc4\x8dju nadzorovala in varovala ta strate\xc5\xa1ko izredno pomemben in izpostavljen del Istre.'